Sukan Olimpik Musim Panas 2012

Pembangunan dan persediaan

Jawatankuasa Penganjuran Sukan Olimpik London (LOCOG) ditubuhkan untuk menyelia penganjuran temasya Sukan Olimpik setelah berjaya dalam pembidaan, lalu mengadakan sidang lembaga yang sulung pada 3 Oktober 2005. Jawatankuasa yang dipengerusikan oleh Lord Coe ini bertanggungjawab melaksanakan dan menganjurkan temasya, sementara Lembaga Penyampaian Olimpik (Olympic Delivery Authority, ODA) yang ditubuhkan pada April 2006 bertugas membina tempat acara dan prasarana.
Eksekutif Olimpik Kerajaan (Government Olympic Executive, GOE), sebuah unit Jabatan Kebudayaan, Media dan Sukan UK, merupakan lembaga kerajaan utama yang menyelaras Sukan Olimpik London 2012. GOE melapor menerusi Setiausaha Kekal Jabatan tersebut kepada Menteri Sukan dan Olimpik. Tumpuannya ialah menyelia temasya Sukan, pengurusan acara antara acara dan "London 2012 Olympic Legacy" sebelum dan selepas temasya yang akan memanfaatkan London dan UK. Pertubuhan ini juga bertanggungjawab menyelia pembiayaan sektor awam sebanyak £9.3 juta.
Pada Ogos 2011, timbulnya kebimbangan keselamatan berkenaan penganjuran Sukan Olimpik di London ekoran rusuhan England 2011, apabila beberapa negara meluahkan kerisauan tentang keselamatan temasya, biarpun Jawatankuasa Olimpik Antarabangsa menjamin bahawa rusuhan itu tidak akan menjejaskan temasya.

Suruhanjaya Penyelarasan IOC sempena Sukan Olimpik 2012 menghabiskan lawatan kesepuluh dan terakhir ke London pada Mac 2012, lalu membuat kesimpulan bahawa "London bersedia untuk menjadi tuan rumah kepada dunia musim panas nanti".

Tempat acara dan prasarana

Sukan Olimpik dan Paralimpik 2012 akan menggunakan kemudahan sukan baru, sedia ada, bersejarah dan sementara sekaligus, termasuk sekali Taman Hyde dan Horse Guards Parade. Sesetengah kemudahan baru akan digunakan semula dalam bentuk Olimpiknya, sementara yang lain dibesarkan atau dipindahkan.
Kebanyakan tempat acara dibahagikan kepada tiga zon dalam London Raya, iaitu Zon Olimpik, Zon Sungai dan Zon Pusat. Selain itu, terdapat tempat-tempat acara yang terletak di luar batas London Raya, seperti Akademi Pelayaran Kebangsaan Weymouth dan Portland di Pulau Portland, Dorset, yang akan menempatkan acara belayar, yang terletak kira-kira 125 batu (200 km) ke barat daya London. Kejohanan bola sepak pula diadakan di beberapa padang di serata UK. Usaha pembaharuan Taman Olimpik bermula pada Disember 2006, apabila dewan sukan di Eton Manor terpaksa dirobohkan. Perkampungan atlit di Portland siap dibina pada September 2011.
Pada November 2004, rancangan pembinaan Taman Olimpik diperkenalkan. Rancangan tersebut diluluskan oleh majlis-majlis perbandaran Tower Hamlets, Newham, Hackney dan Waltham Forest pada September 2004. Usaha pembangunan semula kawasan berkenaan untuk membina Taman Olimpik memerlukan arahan pembelian paksa harta tanah. Agensi Pembangunan London bertelingkah dengan syarikat pengangkutan London and Continental Railways berkenaan arahan itu pada November 2005. LCR menuduh agensi tersebut mengganggu pembangunan kawasan berkenaan. Agensi tersebut hendak membeli tanah di samping Taman Olimpik untuk projek pembangunan Bandaraya Stratford, yang mana tapak bekas Stratford Rail Lands seluas 180 ekar ini dijadikan projek aneka kegunaan yang menempatkan 4,500 buah rumah, pejabat, hotel dan kedai baru. Hasilnya pada tahun 2011 ialah pusat beli-belah urban terbesar di Eropah yang dikendalikan oleh Westfield. Menjelang Mei 2006, 86% tanah berkenaan telah dibeli sementara wujudnya tentangan oleh masyarakat peniaga, sehingga berlakunya siasatan. 206 buah syarikat terpaksa berpindah sebelum Julai 2007. Selain itu, para penduduk yang menentang pemindahan itu cuba menghalangnya dengan mengadakan kempen. Bagaimanapun, mereka terpaksa berpindah kerana 94% tanah sudah dibeli dan 6% lagi yang dibeli untuk projek pembangunan semula £9 bilion pun bermula.

Sukarelawan

Sukarelawan tak berbayar yang bergelar Games Makers melakukan pelbagai tugas sebelum dan sewaktu temasya. Seramai 70,000 orang sukarelawan disasarkan seawal tahun 2004. Apabila perekrutan diadakan pada tahun 2010, seramai 240,000 permohonan diterima. Sebastian Coe berkata pada Februari 2012, "Games Makers kami akan menyumbangkan sebanyak lapan juta jam kesukarelawanan sewaktu temasya, maka temasya ini tidak boleh dizahirkan tanpa mereka".

Penjualan tiket

Pihak penganjur menganggarkan, sebanyak 8 juta keping tiket dapat dijual untuk Sukan Olimpik London, dan 1.5 juta lagi untuk Sukan Paralimpik. Dianggarkan bahawa 82% tiket Olimpik yang sedia ada dan 63% tiket Paralimpik akan dijual. LOCOG mengharapkan hasil penjualan tiket sebanyak £375–£400 juta. Juga terdapat acara percuma, seperti maraton, triatlon dan lumba basikal jalanan, tetapi buat julung kalinya dalam sejarah Olimpik, acara belayar dikenakan bayaran.

Keselamatan

Operasi menjaga keselamatan diketuai oleh polis yang menyediakan seramai 10,000 orang kakitangan, disokong oleh 13,500 ahli tentera British. Aset-aset Tentera Laut dan Udara, termasuk kapal-kapal yang berlabuh di Sungai Thames, pesawat-pesawat Eurofighter dan peluru-peluru berpandu permukaan ke udara, turut dikerah dalam operasi ini. Belanja keselamatan turut meningkat dari £282 juta hingga £553 juta. Inilah operasi keselamatan terbesar yang diadakan oleh Britain dalam puluhan tahun kebelakangan ini. Jumlah 13,500 kakitangan tentera adalah lebih daripada yang dihantar oleh UK ke Afghanistan ketika ini. Polis Metropolitan dan Angkatan Marin Diraja menjalankan raptai keselamatan dalam persediaan untuk temasya Olimpik pada 19 Januari 2012.

Logo dan grafik

Dua logo London 2012 telah digunakan, iaitu satu untuk pembinaan yang direka oleh Kino Design dan satu lagi untuk temasya sukan. Logo yang terdahulu ialah reben berjalur biru, kuning, hitam, hijau dan merah berliku-liku melalui teks "LONDON 2012", menyerupai bentuk Sungai Thames di London Timur. Logo kemudian direka oleh Wolff Olins dan diperkenalkan 4 Jun 2007 setelah menelan belanja £400,000. Logo baru ini melambangkan nombor 2012, dengan logo Olimpik pada angka kosongnya.
Inilah kali pertama logo yang sama digunakan untuk sukan Olimpik dan Paralimpik.

Maskot

Maskot-maskot rasmi Sukan Olimpik dan Paralimpik Musim Panas 2012 diperkenalkan pada 19 Mei 2010; ini merupakan kali kedua (selepas Vancouver) yang mana kedua-dua maskot Olimpik dan Paralimpik diperkenalkan serentak. Wenlock dan Mandeville merupakan bentuk animasi yang menggambarkan dua titisan keluli lebur dari sebuah kilang keluli di Bolton. Mereka diberi nama Wenlock, sempena pekan Much Wenlock yang mengadakan suatu acara perintis kepada Sukan Olimpik masa kini, dan Mandeville, sempena Stoke Mandeville, sebuah desa di Buckinghamshire di mana diadakannya perintis kepada Sukan Paralimpik. Pengarang cerita kanak-kanak, Michael Morpurgo mencipta konsep cerita maskot-maskot ini, dan juga wujudnya filem animasi pendek berkenaan kisah mereka;. Dua cerita telah direka tentang maskot-maskot ini, iaitu Out Of A Rainbow, iaitu kisah kelahiran Wenlock dan Mandeville, dan Adventures On A Rainbow yang mengisahkan pertemuan kanak-kanak dari Out Of A Rainbow dengan maskot-maskot ini di samping mencuba pelbagai acara sukan Olimpik dan Paralimpik.

Pingat

Sekitar 4,700 butir pingat Olimpik dan Paralimpik 2012 dihasilkan oleh Royal Mint, direka oleh David Watkins (Olimpik) dan Lin Cheung (Paralimpik). Hampir kesemua bahan emas, perak dan tembaganya digali di Kaunti Salt Lake, Utah, Amerika Syarikat. Setiap pingat beratnya 375–400g, diameternya 85mm dan tebalnya 7mm, dengan nama sukan dan jurus tertera pada bibirnya. Seperti biasa, muka depannya memaparkan Nike, dewi kemenangan Yunani yang melangkah keluar dari Stadium Panathinaiko yang menjadi tuan rumah kepada Sukan Olimpik moden yang sulung pada tahun 1896, dengan Parthenon sebagai latar belakangnya; muka belakangnya pula terpapar logo Sukan Olimpik, Sungai Thames dan garis-garis bersiri yang melambangkan "tenaga para olahragawan dan semangat perpaduan". Pingat-pingat ini dipindahkan untuk disimpan ke bilik kebal Menara London vaults pada 2 Julai 2012.

Larian obor

Larian obor Olimpik dilangsungkan mulai 19 Mei hingga 27 Julai 2012, sebelum temasya bermula. Rancangan untuk larian obor dibangunkan pada 2010–11, sementara proses pemilihan pembawa obor diumumkan pada 18 Mei 2011. Api Olimpik tiba di penerbangan BA2012 pada 18 Mei 2012 dari Greece. Larian ini diadakan selama 70 hari, dengan 66 keraian malam dan enam kunjungan pulau, melibatkan seramai 8,000 yang membawa obor dalam perjalanan sepanjang 8,000 batu (12,800 km), mulai Land's End di Cornwall. Obor ini hanya keluar dari United Kingdom selama sehari ketika mengunjungi Dublin pada 6 Jun. Larian ini tertumpu pada Tapak Warisan Negara, lokasi-lokasi yang penting kepada bidang sukan, acara sukan utama, sekolah-sekolah yang berdaftar dengan Get Set School Network, kawasan hijau dan simpanan alam, Live Sites (lokasi berskrin besar), pesta dan sebagainya.

Upacara pembukaan

Upacara pembukaan Sukan Olimpik Musim Panas 2012 akan diadakan pada 27 Julai 2012 dan diberi gelaran The Isles of Wonder (Pulau-Pulau Keajaiban). Sutradara filem terkenal, Danny Boyle merupakan pengarah kesenian upacara ini, diiringi oleh Rick Smith dan Karl Hyde yang menganggotai duo muzik elektronik Underworld sebagai pengarah muzik.
Temasya dirasmikan oleh Ratu Elizabeth II yang diiringi oleh Putera Philip, Adipati Edinburgh. Antara acara-acara menarik dalam upacara pembukaan ini termasuk filem pendek yang dibintangi oleh Daniel Craig sebagai James Bond bersama Ratu sendiri, dan juga persembahan lagu tema Chariots of Fire yang menampilkan pelawak terkenal Rowan Atkinson yang kelihatan leka berangan-angan akan babak larian pantai dalam filem tersebut sambil menekan-nekan satu kunci pada papan nadanya. Acara kemuncak upacara ialah penyalaan kawah Olimpik oleh tujuh orang atlit muda UK sekaligus. Sir Paul McCartney membuat persembahan di akhir upacara.

Upacara penutupan

Upacara penutupan Sukan Olimpik London 2012 diadakan pada 12 Ogos 2012, menyaksikan penyerahan bendera Olimpik oleh Boris Johnson, Datuk Bandar London, kepada Eduardo Paes, Datuk Bandar Rio de Janeiro, iaitu tuan rumah Sukan Olimpik Musim Panas 2016.

Penyiaran

Sukan Olimpik London 2012 merupakan Sukan Olimpik kesepuluh (setelah mengambil kira Sukan Musim Panas dan Musim Sejuk) yang memanfaatkan teknologi digital Panasonic sebagai format rakaman rasmi sejak Sukan Olimpik Barcelona 1992. Video antarabangsa rasmi diterbitkan dan diedar dari Pusat Penyiaran Antarabangsa (International Broadcast Centre, IBC) di Taman Olimpik London, dalam format definisi tinggi (HD) 1080/50i. Panasonic mengumumkan bahawa DVCPRO HD merupakan format rakaman rasmi untuk merakam temasya. Olympic Broadcasting Services London (OBSL) selaku Penyiar Tuan Rumah menggunakan kelengkapan siri HD P2 untuk menyokong penyiaran sepanjang kejohanan.
YouTube menyiarkan temasya sukan ke semua negara di serata dunia menerusi penstriman secara langsung atas perjanjian dengan IOC.

Lagu rasmi

"Survival", single keluaran kugiran Inggeris Muse, merupakan lagu rasmi Sukan Olimpik. Ia disiarkan apabila para atlit berarak memasuki stadium dan pada tika sebelum upacara penyampaian pingat; penyiar-penyiar seluruh dunia turut memainkannya ketika melaporkan perkembangan temasya.

Setem

Pada Ogos 2009, Royal Mail memohon khidmat para pelukis untuk melukis 30 reka bentuk setem yang dikeluarkan secara kelompok bersepuluh pada tahun 2009 hingga 2011. 30 setem ini melambangkan Sukan Olimpik Musim Panas ke-30. Setiap setem memaparkan satu acara sukan Olimpik atau Paralimpik serta logo London 2012. Royal Mail pernah mencadangkan agar gambar foto disertakan, tetapi cadangan itu diketepikan kerana hanya foto tokoh yang sudah meninggal dibenarkan untuk ditampilkan pada setem; satu-satunya tokoh hidup yang boleh ditampilkan pada setem ialah Ratu.

Syiling

Dua butir syiling £5 dihasilkan untuk menyambut Sukan Olimpik London 2012, rekaan Saiman Miah, seorang penuntut seni bina tempatan yang keturunan Bangladesh. Seperti temasya sukan Olimpik yang lain sejak tahun 1952, Royal Mint mengilangkan satu set syiling emas dan perak kenang-kenangan satu kilogram, tetapi ini hanya dibenarkan setelah digubalnya satu Akta Parlimen, iaitu Akta Pencetakan Duit Syiling (Sukatan) 2011.

Chariots of Fire

Filem pemenang Anugerah Akademi, Chariots of Fire keluaran 1981 yang mengisahkan kejayaan sukan Britain pada Sukan Olimpik 1924, turut dijadikan tema yang ditampilkan berulang kali dalam promosi Sukan Olimpik London 2012. Lagu tema filem ini didendangkan pada acara bunga api sambutan Tahun Baru London 2012 sempena menyambut Olimpik, manakala babak larian pantai dalam filem itu serta lagu temanya ditampilkan dalam iklan "Let's Make It Great, Britain" yang disiarkan oleh akhbar The Sun. Lima ribu orang pelari yang menyertai larian uji pendahuluan Taman Olimpik juga didorong oleh lagu tema Chariots of Fire.
Dalam sambutan rasmi Festival London 2012, filem Chariots of Fire versi remaster ditayangkan di 100 buah pawagam di seluruh UK mulai 13 Julai 2012, dua minggu sebelum upacara pembukaan Olimpik. Filem tersebut turut diadaptasikan dalam bentuk pementasan sempena Olimpik, mulai 9 Mei di Teater Hampstead, kemudian berpindah ke West End pada 23 Jun.